KOMISSION TIEDONANTOEUROOPAN PARLAMENTILLEEuroopan unionin toiminnasta tehdyn sopimuksen 294 artiklan 6 kohdan mukaisesti neuvoston vahvistamasta kannasta Euroopan parlamentin ja neuvoston päätöksen antamiseksi EU:n takuun myöntämisestä Euroopan investointipankille Euroopan unionin ulkopuolella toteutettaviin hankkeisiin liittyvistä lainoista ja lainatakauksista aiheutuvien tappioiden varalta ja päätöksen N:o 633/2009/EY kumoamisesta /* KOM/2011/0597 lopullinen - 2010/0101 (COD) */





2010/0101 (COD) KOMISSION TIEDONANTO EUROOPAN PARLAMENTILLE Euroopan unionin toiminnasta tehdyn sopimuksen 294 artiklan 6 kohdan mukaisesti neuvoston vahvistamasta kannasta Euroopan parlamentin ja neuvoston päätöksen antamiseksi EU:n takuun myöntämisestä Euroopan investointipankille Euroopan unionin ulkopuolella toteutettaviin hankkeisiin liittyvistä lainoista ja lainatakauksista aiheutuvien tappioiden varalta ja päätöksen N:o 633/2009/EY kumoamisesta 1. Tausta Ehdotus toimitettiin Euroopan parlamentille ja neuvostolle (asiakirja KOM(2010) 174 lopullinen – 2010/101 COD): || 21. huhtikuuta 2010 Euroopan talous- ja sosiaalikomitea antoi lausuntonsa: || Ei sovelleta. Euroopan parlamentti vahvisti ensimmäisen käsittelyn kantansa: || 17. helmikuuta 2011 Muutettu ehdotus toimitettiin: || Ei sovelleta. Neuvosto vahvisti kantansa: || 20. syyskuuta 2011 2. Komission ehdotuksen tavoite Heinäkuun 13. päivänä 2009 tehdyllä Euroopan parlamentin ja neuvoston päätöksellä N:o 633/2009/EY myönnetään EU:n takuu Euroopan investointipankille (EIP) EU:n ulkopuolella toteutettuihin hankkeisiin liittyvistä lainoista ja lainatakauksista aiheutuvien tappioiden varalta, jotta edistettäisiin EIP:n osuutta EU:n politiikan tavoitteiden saavuttamiseksi rahoittamalla hankkeita. Komission tekemän ehdotuksen tarkoituksena on päätöksen N:o 633/2009/EY muuttaminen EIP:n ulkoisen valtuuden soveltamista koskevan väliarvioinnin vuoksi päätöksen N:o 633/2009/EY mukaisesti. 3. Huomautukset neuvoston kannasta 3.1 Neuvoston ensimmäisen käsittelyn kantaa koskevat yleiset huomautukset Komissio voi täysin hyväksyä neuvoston kannan, joka on tulos kolmen toimielimen rakentavista neuvotteluista. Kanta noudattaa komission alkuperäisen ehdotuksen keskeisiä tavoitteita ja taustalla olevaa toimintamallia. 3.2 Sopimukseen pääsy neuvoston kannasta Neuvoston kanta syntyi tuloksena toimielinten välisistä tiiviistä neuvotteluista, jotka käytiin Euroopan parlamentin hyväksyttyä kantansa ensimmäisessä käsittelyssä 17. helmikuuta 2011. Kolmikantaneuvottelujen jälkeen Euroopan parlamentin budjettivaliokunnan puheenjohtaja Alain Lamassoure lähetti 27. kesäkuuta 2011 puheenjohtajavaltio Unkarille kirjeen, jossa todettiin, että jos neuvosto vahvistaa ensimmäisessä käsittelyssä kannakseen talous- ja rahoitusasioiden neuvoston hyväksymän tekstin (jolle on vielä tehtävä oikeudellinen ja kielellinen tarkistus), hän aikoo suosittaa budjettivaliokunnalle ja sen jälkeen koko parlamentille täysistunnossa, että neuvoston kanta hyväksyttäisiin ilman tarkistuksia parlamentin toisessa käsittelyssä. Yleisten asioiden neuvosto pääsi tältä pohjalta asiasta poliittiseen yhteisymmärrykseen 18. heinäkuuta 2011. Tärkeimmät seikat, joista käytiin neuvotteluja ja päästiin sopimukseen kolmen toimielimen kesken, ovat seuraavat: a) Alueelliset enimmäismäärät: – Eteläisen naapurialueen enimmäismäärää korotetaan yhdellä miljardilla eurolla. Yleisen valtuuden kaikkia muita enimmäismääriä alueellisella ja alueita pienemmällä tasolla korotetaan neljällä prosentilla. Kokonaiskorotus olisi noin 1,7 miljardia euroa (kahden miljardin euron suuruisen ilmastonmuutosta koskevan lisävaltuuden lisäksi). – Edellä mainitut korotukset olisivat luonteeltaan väliaikaisia, ja niitä koskisivat ns. pehmeät ehdot (korotukset suunnattaisiin poliittisia uudistuksia toteuttaviin maihin, ja komissio arvioisi uudistukset yhteistyössä Euroopan ulkosuhdehallinnon kanssa). – EIP:n hallintoelimet voivat joustavuussyistä tehdä päätöksen, jonka perusteella yleisen valtuuden alueellisista enimmäismääristä jaetaan enintään 10 prosenttia uudelleen alueiden sisällä ja niiden välillä (aiemmin ainoastaan alueiden välillä). – b) Kehitysnäkökohdat: Euroopan parlamentin pyynnöstä tehtiin joitakin muutoksia, joiden mukaan EIP:n olisi raportoitava ja arvioitava paremmin toimiensa vaikutusta kehitykseen, yhteiskuntaan, ympäristöön ja ihmisoikeuksiin (esim. määrittelemällä erityiset suoritusindikaattorit ja seuraamalla kyseisiä seikkoja hankkeen koko toteuttamisaikana). Tekstiä on täsmennetty sen ilmaisemiseksi, että EIP:n tuki köyhyyden vähentämiseksi ja vuosituhannen julistuksessa asetettujen kehitystavoitteiden (Millennium Development Goals) saavuttamiseksi olisi pääasiassa epäsuoraa tukea osallistavan kasvun sekä kestävän taloudellisen ja sosiaalisen kehityksen edistämiseksi rahoittamalla päätöksessä vahvistettujen yleisten tavoitteiden mukaisia toimia. c) Maiden rahoituskelpoisuus: Viimeaikaisen poliittisen kehityksen vuoksi Valko-Venäjää ei katsota rahoituskelpoiseksi (mutta se säilyy ’mahdollisesti’ rahoituskelpoisena). Komissio valtuutetaan ottamaan käyttöön mahdollisesti rahoituskelpoista maata koskeva valtuus tai myös peruuttamaan tai keskeyttämään se delegoidulla säädöksellä (edellisen päätöksen mukaisesti tämä olisi edellyttänyt tavallista lainsäätämisjärjestystä). Tällä tavoin komissio voi nopeammin ottaa käyttöön tai keskeyttää valtuuden joissakin maissa, jos poliittiset olosuhteet muuttuvat. Teknisistä syistä päätöksen liitteissä on vahvistettu kaksi luetteloa: luettelo kaikista mahdollisesti rahoituskelpoisista alueista ja maista sekä luettelo nykyään rahoituskelpoisista alueista ja maista (joista jälkimmäiseen sisältyy vain ensimmäisessä luettelossa olevia maita). Komissio valtuutettaisiin muuttamaan toista luetteloa delegoiduilla säädöksillä. d) EU:n yhteistyö- ja kehitysfoorumi: On sovittu, että komissio perustaa EU:n yhteistyö- ja kehitysfoorumin käsitettä tarkastelevan asiantuntijaryhmän ja toimii sen puheenjohtajana. Asiantuntijaryhmässä ovat mukana komissio, Euroopan ulkosuhdehallinto, jäsenvaltiot ja EIP. Muita rahoituslaitoksia kuullaan, mutta ne eivät ole asiantuntijaryhmän pysyviä jäseniä. e) Aluepoliittinen kehys: Komission ehdotuksen johdanto-osan kappaleet 15, 16, 17, 18, 19 ja 20 siirrettiin asianmukaisen uudelleenmuotoilun jälkeen uuteen, aluepoliittista kehystä koskevaan liitteeseen IV. 4. Päätelmä Komissio kannattaa täysin toimielinten välisten neuvottelujen tuloksia ja voi näin ollen hyväksyä neuvoston ensimmäisen käsittelyn kannan.